**“Таямніца роднай мовы”**

**Мэта:** садзейнічаць абуджэнню цікавасці вучняў да беларускай мовы.

**Задачы:**

-       стварыць умовы для абагульнення ведаў вучняў, набытых падчас урокаў беларускай мовы і літаратуры; актывізацыі пазнавальнай дзейнасці вучняў;

-       папулярызаваць беларускую мову і літаратуру сярод пяцікласнікаў;

-       развіваць уменне працаваць у камандзе;

-       выхоўваць любоў і павагу да беларускага слова.

**Тып мерапрыемства:**інтэлектуальны турнір.

**Формы работы:** групавая, калектыўная, у парах.

**Абсталяванне:** раздатачны матэрыял (карткі з заданнямі, бланкі адказаў, граматы табліцы для падліку балаў), ілюстрацыйны матэрыял (фотаздымкі ў беларускім нацыянальным стылі; цытаты з вершаў пра беларускую мову); мультымедыя.

**ХОД МЕРАПРЫЕМСТВА:**

**I.**            **Арганізацыйны момант:**

*Уступнае слова настаўніка:*

– Добры дзень, паважаныя калегі і вучні! Рада вітаць усіх на інтэлектуальным турніры “Таямніцы роднай мовы”. Роднае слова – люстэрка культуры народа, яго духоўнае аблічча. Мова – наша спадчына, якую мы атрымліваем ад бацькоў і павінны перадаць наступным пакаленням. Хто хоць раз пачуў беларускую мову, не забудзе яе мяккасці і мілагучнасці, плаўнасці і напеўнасці, сціплай прыгажосці і самабытнасці.

–        З прывітальным словам да нашых гасцей выступаюць пяцікласнікі:

*Чытальнік 1:*

Пагавары са мной на мове,

На нашай роднай, не чужой.

Адчуеш ты – у кожным слове

Душа яднаецца з душой.

*Чытальнік 2:*

У словах тых – надзеі нашы

І нашы мары пра жыццё.

Калі мы з мовай –

Нас не страшыць

Ні гвалт, ні мор, ні забыццё.

*Чытальнік 3:*

Пагавары са мной на мове,

Забудзь на час пра “языкі”.

Няхай гучаць у кожным слове

І продкі нашы, і вякі!

*Настаўнік:*

– Сапраўды, давайце пакінем “языкі” і іншыя прадметы за дзвярамі наша кабінета і звернемся да беларускай мовы. Хоць на кароценькія 45 хвілін... Сёння мы правядзём турнір, які выявіць лепшых знаўцаў беларускай мовы. Гуляюць 2 каманды. Ацэньваць іх адказы будзе падліковая камісія. А спачатку падзелімся на каманды.

*На сталах вучняў ляжаць канверты, дзе змешчаны лісткі рознага колеру. На лістках запісаны беларускія словы і іх адпаведнікі. Задача вучняў – адшукаць сваю “пару” і заняць месца за сталом адпаведнага колеру.* *Зялёны колер азначае, што вучань сам можа выбраць каманду.*

|  |  |
| --- | --- |
| **АЛОВАК** | **КАРАНДАШ** |
| **СУКЕНКА** | **ПЛАТЬЕ** |
| **КУХАР** | **ПОВАР** |
| **СУНІЦЫ** | **ЗЕМЛЯНИКА** |
| **ЛЮТЫ** | **ФЕВРАЛЬ** |
| **КОШЫК** | **КОРЗИНКА** |
| **ГАЛІНКА** | **ВЕТОЧКА** |
| **ЧЫРВОНЫ** | **КРАСНЫЙ** |
| **ФАРБЫ** | **КРАСКИ** |
| **ПАДРУЧНІК** | **УЧЕБНИК** |
| **ЖУРАВІНЫ** | **КЛЮКВА** |

**II.**            **Этапы турніру:**

*Настаўнік:*

– Правілы гульні наступныя:

1.   Вас чакаюць 5 тураў наступнай тэматыкі: “Ведаем лексіку”; “Перакладаем з рускай мовы”, “Чытаем па-беларуску”, “Правяраем правапіс”, “Уключаем фантазію”. Назвы тураў невыпадковыя. Усё гэта неабходна рабіць, каб авалодаць беларускай мовай.

2.   У кожным туры пэўная колькасць пытанняў, за 1 правільны адказ налічваецца 1 бал. Пытанні для каманд агульныя, адказы на іх неабходна запісаць у бланк адказаў.

3.   Перамагае каманда, якая набярэ большую колькасць балаў.

– Калі гатовы, то поспехаў і цікавай гульні.

**РАЗМІНКА:**

– Праверым, наколькі добра вы ведаеце беларускі алфавіт. Каб разгадаць зашыфраванае выказванне, трэба суаднесці лічбу і літару алфавіта.

**21, 19, 33, 14, 21    17, 1, 25, 1, 20, 1, 12 – 18, 16, 5, 15, 1, 33    14, 16, 3, 1.**

Адказ: *Усяму пачатак – родная мова.*

**Тур 1 “Ведаем лексіку”:**

*Камандам-удзельніцам дэманструюцца на экране фотаздымкі розных рэчаў (10 секунд – 1 фотаздымак), неабходна запісаць назвы дадзеных прадметаў і запісаць адказы ў бланк:*

1.     Ліхтар;

2.     Шалік;

3.     Сукенка;

4.     Капялюш;

5.     Ручнік;

6.     Васілёк (кветка);

7.     Галінка;

8.     Чарніцы;

9.     Хата;

10. Ластаўка (птушка).

**Тур 2 “Перакладаем з рускай мовы”:**

*Перакласці на беларускую мову (без дапамогі слоўніка) наступныя словы:*

1.     Художник

2.     Еда

3.     Бусы

4.     Учащийся

5.     Кровать

6.     Яблоко

7.     Ромашка

8.     Тропинка

9.     Спасибо

10. Неделя

*На выкананне задання – 3 хвіліны.*

**Тур 3 “Чытаем па-беларуску”:**

*На экране дэманструюцца 2-3 малюнкі па творы, камандам неабходна назваць твор (за прозвішча аўтара +1 бал):*

1.     П.Броўка “Калі ласка”;

2.     М.Танк “Ля вогнішч начлежных”;

3.     Народная казка “Залаты птах”;

4.     Народная казка “Разумная дачка”;

5.     А.Федарэнка “Падслуханая казка”.

**III.**            **Хвілінка для адпачынку:**

– На самой справе, мы не проста так сабраліся на турнір, прысвечаны беларускай мове. Справа ў тым, што 21 лютага адзначаецца Міжнародны дзень роднай мовы.Для большасці жыхароў нашай краіны  роднай з’яўляецца менавіта беларуская мова. Роднай – значыць, любімай, дарагой, самай-самай… Беларусам многія могуць пазайздросціць: у спадчыну нам засталася па-сапраўднаму ўнікальная мова! Ці ведаеце вы, што беларуская мова – самая мілагучная пасля італьянскай мовы?

Кожны чалавек павінен ведаць сваю мову: мы чытаем класікаў, чуем прыгожую мову ў тэатрах і не перастаём здзіўляцца багаццю беларускай мовы. Мы з вамі яшчэ толькі ў пачатку шляху і многае яшчэ чакае наперадзе, але сёння мы зрабілі яшчэ адзін крок, каб авалодаць беларускай мовай.

***Прагляд і абмеркаванне відэароліка “Цікавыя факты пра беларускую мову”.***

[***https://www.youtube.com/watch?v=InaXOza5pCM***](https://www.youtube.com/watch?v=InaXOza5pCM)

**Тур 4 “Правяраем правапіс”:**

*На дошцы прымацаваны карткі: на адным баку слова напісана правільна, а на другім – не. Вучні павінны вызначць правільна напісаныя словы. Да дошкі запрашаюцца па 2 удзельнікі ад кожнай каманды, іх задача вызначыць правільна напісаныя словы.За кожны правільны адказ – 1 бал.*

1.     Лодка/ лотка;

2.     Сцежка/ стежка;

3.     Голас/ галас;

4.     Дэльфін/дзільфін;

5.     Сонца/ солнца;

6.     Дожджык/ дошчык;

7.     Вясёлка; вясолка.

8.     Шчодры/ щодры;

9.     Дрэўца/ дрэуца;

10. Стужка/ стушка.

*Тым часам кожнай камандзе прапанаваны канверт з пазламі, дзе размешчана інфармацыя пра часціны мовы. Неабходна скласці пазлы без памылак. За кожны правільны адказ – 1 бал, + 1 бал – за хуткасць.*

|  |  |
| --- | --- |
| Літары **о, э** пішуцца… | толькі пад націскам |
| **ў** пішацца толькі… | пасля галосных |
| Няма слоў, якія пачынаюцца на … | **Ы** |
| У першым складзе перад націскам пішацца … | **Я** |
| Літары **е,ё,ю,я** абазначаюць | 2 гукі |

**Тур 5 “Уключаем фантазію”**

*На картцы намаляваны пусты шкляны слоік. Задача вучняў запісаць назвы прадметаў на літару М, якія могуць змясціцца ў 3-літровы слоік. За кожны правільны адказ – 0,5 бала.*

***Падліковая камісія падводзіць вынікі гульні, тым часам вучні праводзяць рэфлексію.***

**IV.**            **Рэфлексія:**

*Настаўнік:*

– Вы згоднасю прайшлі ўсе іспыты нашага турніру.Давайце падвядзём вынік. Што новага вы даведаліся сёння? Што было цікавым і запамінальным?

*Сінквейн* (калектыўна):

Мова

Родная, беларуская,

Вучыць, паважаць, ведаць

Усяму пачатак – родная мова.

Радзіма

**V.**            **Падвядзенне вынікаў гульні, узнагароджанне пераможцаў:**

*Агучванне вынікаў, узнагароджанне пераможцаў.*

*Заключнае слова настаўніка:*

– Беларуская мова – гэта адзін з нашых спрадвечных нацыянальных скарбаў, які захавалі нашы продкі. Мы толькі пачынаем разгадваць таямніцы беларускай мовы, бо знаходзімся толькі ў пачатку шляху. Наперадзе нас чакае шмат новых таямніц, галоўнае – не спыняцца!!!

–  Беражыце родную мову, смела размаўляйце і  ніколі не цурайцеся роднай мовы. Дзякуй за плённую і шчырую працу!.